กองทุนฟื้นฟูฯ เคาะราคาหุ้นนครหลวงไทย
&nbsp;
21 ส.ค. 2554

โพสต์ทูเดย์ — ธปท.เผยขายหุ้นนครหลวงไทยใกล้ยุติ รอเคลียร์เงินปันผล 40%
นางทองอุไร ลิ้มปิติ ผู้ช่วยผู้ว่าการสายจัดการกองทุน ธนาคารแห่งประเทศไทย (ธปท.) ในฐานะผู้จัดการกองทุนฟื้นฟูและพัฒนาระบบสถาบันการเงิน เปิดเผยหลังการประชุมคณะกรรมการกองทุนฟื้นฟูฯ ว่า ยังไม่สามารถหาข้อสรุปเรื่องราคาขายหุ้นธนาคารนครหลวง ไทย ที่กองทุนฟื้นฟูฯ ถืออยู่ในสัดส่วน 47.58% หรือว่าจะขายให้นักลงทุนรายใด เนื่องจากยังติดข้อตกลงเงื่อนไขในรายละเอียดเล็กน้อย แต่คาดว่าจะสรุปได้ในเร็วๆ นี้ 
ทั้งนี้ การประชุมบอร์ดกองทุนฟื้นฟูฯ ใช้เวลานานกว่า 4 ชั่วโมง โดยเชิญบอร์ดของธนาคารนครหลวงไทยมาชี้แจงด้วย เช่น นายสมพล เกียรติไพบูลย์ ประธานกรรมการธนาคารนครหลวงไทย รวมถึงนางธาริษา วัฒนเกส ผู้ว่าการธปท. ในฐานะประธานกองทุนฟื้นฟูฯ และทีมทำงานที่ปรึกษาทางการเงิน
แหล่งข่าวจากบอร์ดกองทุนฟื้นฟูฯ เปิดเผยว่า ในที่ประชุมถกเถียงกันมากเรื่องเงินปันผลในอัตรา 40% โดยกองทุนฟื้นฟูฯ ยืนยันว่าจะต้องเป็นผู้ได้รับ ขณะที่กลุ่มธนชาตผู้ซื้อก็ยืนยันว่าควรมีสิทธิในเงินก้อนนี้เช่นเดียวกัน 
โดยข้อสรุปจะนำเข้าที่ประชุมในครั้งหน้า คาดว่าราคาขายจะอยู่ที่ 32.50 บาทต่อหุ้น คิดเป็นวงเงินมากกว่า 3 หมื่นล้านบาท จากนั้นจะเซ็นสัญญาขายหุ้นอย่างเป็นทางการได้เดือนมี.ค.นี้